
A válság hatása a Közép-dunántúli régió kis- és középvállalkozásainak likviditására

Dolgozatunk témáját a 2007-ben induló gazdasági és pénzügyi válság vetette fel, melynek következtében szinte az egész világot átfogó pénzügyi rendszerben súlyos problémák jelentkeztek, és amely a piaci szereplők helyzetét, üzletvitelét döntően befolyásolta az elmúlt években.
Hazánkban a vállalakozások 99%-a kis- és középvállalkozásnak minősül. E vállalati szektor a gazdasági teljesítménye mellett, a foglalkoztatottságban, valamint a magyar gazdaság versenyképességében, dinamizmusában is döntő szerepet játszik. Éppen ezért kutatásunk alapvető célkitűzése a krízis hatásainak vizsgálata, mégpedig fókuszálva a hazai kis- és középvállalkozásokra, likviditásukra és eredményességükre.
Tanulmányunk első felében hazai és külföldi szakirodalomra építve felsoroljuk a válság lehetséges okait és hatásait, valamint elemezzük a vállalkozások számára napjainkban elérhető finanszírozási forrásokat. Majd röviden bemutatjuk a Figyelő, a Magyar Kereskedelmi és Iparkamara, valamint a Gazdaság- és Vállalkozáskutató Intézet közös kutatásaként 2005-2014 között készült KKV Körképet.
Ezt követően, a második részben a hazai kis- és középvállalkozások pénzügyi helyzetét elemezzük. Vizsgálatunk alapja a Központi Statisztikai Hivatal 2014. augusztusában frissült és jelenleg mintegy 977.000 vállalkozást magába foglaló listája. Kutatásunk első körben a Közép-Dunántúlra, és 2008-tól a 2013-as üzleti év végéig tartó időszakra irányul. A teljes listán szereplő szervezetekből közel 30.000, az adott régióban működő, és egyértelműen KKV-nak minősülő vállalkozás található. Az alapsokaságból arányos rétegzéssel, és véletlen mintavételi eljárással kiválasztott, 400 elemű mintán végeztük el elemzésünket, amely során likviditási és eladósodottsági mutatók – például likviditási ráta, hosszú távú működésbiztonsági mutató, eladósodottsági ráta - értékeinek alakulását vizsgáljuk meg. Ezek alapján megbízható és valós kép tárul elénk a KKV-k válság utáni és jelenlegi pénzügyi helyzetére vonatkozóan.
Mivel a vizsgálatban olyan cégek szerepelnek, amelyek túlélték a válságot, a kapott eredmények tükrében konzekvenciát vonhatunk le arra vonatkozóan is, vajon milyen tényezőknek köszönhető, hogy e vállalkozások 2014-ben is biztosítani tudják működésüket.



